**ZUMAIAKO EMAKUME ETA GIZONEN BERDINTASUNERAKO UDAL-ORDENANTZA**

Aurkibidea

[ZIOEN AZALPENA: 3](#_Toc175569081)

[ATARIKO TITULUA 5](#_Toc175569082)

[I.TITULUA: Eginkizunak, antolaketa eta baliabideak. 9](#_Toc175569083)

[*I.* *KAPITULUA: Marko orokorra* 9](#_Toc175569084)

[*II.* *KAPITULUA: Berdintasun saila* 10](#_Toc175569085)

[*III.* *KAPITULUA: Udal berdintasun-politikak bultzatzeko koordinazio politiko-teknikoa* 11](#_Toc175569086)

[*IV. KAPITULUA: Udaletik kanpo berdintasuna sustatzeko koordinazioa* 12](#_Toc175569087)

[*V. KAPITULUA: Indarkeria matxistaren kontrako politiken koordinazioa* 12](#_Toc175569088)

[II. TITULUA: Udal jardueran genero ikuspegia txertatzeko neurriak 13](#_Toc175569089)

[*I. KAPITULUA: Berdintasunerako Plana* 13](#_Toc175569090)

[*II. KAPITULUA: Udal ikerketa eta estatistikak* 14](#_Toc175569091)

[*III. KAPITULUA: Udal-administrazioaren zerbitzura diharduten langileen kudeaketa* 15](#_Toc175569092)

[*IV. KAPITULUA: Ordezkaritza orekatua* 18](#_Toc175569093)

[*V. KAPITULUA: Barne- eta kanpo-informazioa eta komunikazioaren ekoizpena eta kudeaketa* 19](#_Toc175569094)

[*VI. KAPITULUA: Udaleko araudian eta jardueran generoak duen eragina* 19](#_Toc175569095)

[*VII. KAPITULUA: Genero-ikuspegidun aurrekontuak* 20](#_Toc175569096)

[*VIII. KAPITULUA: Lehiaketa eta kontratu publikoak* 21](#_Toc175569097)

[*IX. KAPITULUA: Dirulaguntzak* 23](#_Toc175569098)

[*X. KAPITULUA: Espazio publikoaren eta instalazio publikoen erabilera* 24](#_Toc175569099)

[III. TITULUA: Udal politika, eskumen eta esku-hartze eremuetan berdintasuna sustatzea 25](#_Toc175569100)

[*I.* *KAPITULUA: Pertsonen bizi-baldintzak hobetzeko politikak* 25](#_Toc175569101)

[*II.* *KAPITULUA: Ekonomia feminismotik sustatzeko politikak* 27](#_Toc175569102)

[*III.* *KAPITULUA: Kultura eta bizikidetza osasuntsu baterako politikak* 29](#_Toc175569103)

[*IV.* *KAPITULUA: Lurralde jasangarrirako politikak* 30](#_Toc175569104)

[IV. TITULUA: Indarkeria matxistarik gabeko bizitzak 33](#_Toc175569105)

[*I.* *KAPITULUA: Xedapen orokorra* 33](#_Toc175569106)

[*II.* *KAPITULOA: Prebentzioa* 34](#_Toc175569107)

[*III. KAPITULUA: Detekzioa, arreta, koordinazioa eta erreparazioa.* 35](#_Toc175569108)

[*IV. KAPITULUA: Salaketa soziala* 36](#_Toc175569109)

[XEDAPEN GEHIGARRIA 37](#_Toc175569110)

[AZKEN XEDAPENAK 37](#_Toc175569111)

# ZIOEN AZALPENA:

Udal-ordenantza honen bidez, Zumaiako Udalak berdintasun politiketan egindako bidea kontsolidatzea da asmoa, eta bide batez, 1/2023 Emakume eta gizonen berdintasunerako eta emakumeen aurkako indarkeriarik gabeko bizitzen legearen testu bateratuak (hemendik aurrera Euskadiko berdintasun legea) esaten duen moduan toki-administrazioek berdintasunari buruzko arau propioak egiteko konpromisoari erantzutea.

Azken urteotan, berdintasun politiketako marko arautzailea asko garatu da. Izan ere, mugimendu feministak azken hamarkadetan eragin dituen hausnarketa eta borrokei esker zenbait erronka agenda politiko-instituzionalean ezinbesteko bihurtu dira. Esaterako: berdintasunera iristeko emakumeen ahalduntzea hauspotzeko beharra; ekintza positiboen eta genero-zeharkakotasunaren estrategiak eremu guztietara zabaldu eta administrazio guztien zeregina izatera pasatu izana; emakumeen egoeren aniztasuna kontuan hartzeko beharra, diskriminazio anizkoitza eta intersekzionalitatea kontuan hartu behar direla ohartaraztea; gizarte eta ekonomiaren logikan bizitzaren eta planetaren jasangarritasuna lehen lerroan jartzea; emakumeez gain, bestelako gorputzen beharrak kontuan hartzea, izan haurrak, LGTBI+ kolektibokoak, edo familia eredu berriak dituztenenak. Finean, feminismotik egindako ekarpenek berdintasun politiken arau esparrua asko zehaztea ekarri du, bai nazioartean, bai eta instituzio hurbilagoetan ere.

Udal-ordenantza honen bidez, udalari eragiten dioten berdintasunari buruzko arauak batu eta lurreratu nahi izan dira emakume eta gizonen berdintasunerako bidean pauso sendoak emateko helburuarekin. Horretarako, prozedimendu administratiboaren 39/2015 legearen 129.1 artikuluan aipatzen diren printzipioen arabera egin dira: premia, efikazia, proportzionaltasuna, segurtasun juridikoa, gardentasuna eta efikazia. Izan ere, legeei eta egungo errealitate sozialari erantzuten dien aldaketak dira.

Berriki garatu diren emakume eta gizonen berdintasuna sustatzeko arauen artean honakoak dira nagusi.

Batetik, Nazio Batuen Erakundearen Giza Garapen Jasangarrirako 2030 agenda, zeinak emakumeen eta neskatilen ahalduntzea ezartzen duen genero berdintasuna sustatzeko estrategia nagusitzat. Bestetik, 2014tik Espainiar Estatuan indarrean den Europar Kontseiluak onartutako Istanbulgo Hitzarmena, Emakumeen aurkako indarkeriaren eta etxeko indarkeriaren aurkako prebentzio eta borrokari buruzkoa. Bi marko nagusi hauetatik eratorri dira 2017an adostutako Indarkeria matxistaren aurkako Estatu Ituna eta Genero-indarkeriaren aurka oso-osoko babesa emateko neurriei buruzko abenduaren 28ko 1/2004 Lege Organikoan emandako moldaketak.

Hirugarrenik, 10/2022 Sexu Askatasunerako berme integralerako legeak, 4/2023 Legea, trans pertsonen benetako berdintasunari eta LGTBI pertsonen eskubideak bermatzeari buruzkoek eta Euskadiko 4/2024 Legea, otsailaren 15ekoa, pertsona transak genero-identitateagatik ez baztertzeari eta haien eskubideak aitortzeari buruzkoak, bai eta 8/2021 Lege Organikoa, ekainaren 4koa, haurrak eta nerabeak indarkeriatik erabat babestekoa (LOPIVI Legea moduan ezaguna denak) ekarri dituzten betebeharrak, berdintasun politiken kolektibo hauen errealitatea kontuan hartzeari buruzkoak eta indarkeria matxistaren gaia era zabalagoan ulertu eta artatzeari buruzkoak.

Azkenik, prozedura administratiboei lotuagoa dagoen kontuak ere garatu dira, kontratazio publikoari eta dirulaguntzei lotutakoak, genero ikuspegia txertatzeko berdintasun klausulak gehiago txertatzeari buruz, bai eta genero eraginaren aurretiazko ebaluaketa behar duten prozeduren ingurukoa, Euskadi mailan, Euskadiko berdintasun legearen testu bateratuak ezartzen dituenak, edota administrazio publikoek beren barne antolamenduari begira legealdi bakoitzean erregistratu beharreko Berdintasun Planen ingurukoak, 5/2015 Enplegatu Publikoaren Oinarrizko Estatutuan jasotzen den moduan.

Atariko tituluan udal-ordenantzaren helburuak eta eragin esparrua zehaztu dira, bai eta ordenantza idazteko kontuan izan diren arauak ere.

Lehen tituluak udal barruko berdintasun politikak garatzeko beharrezkoak diren baliabideak, egiturak eta hauen funtzioak jasotzen ditu.

Bigarren tituluan, administrazio prozedura arruntetan genero ikuspegia txertatzeari buruzko zereginak zerrendatzen dira, hala nola, komunikazio ez-sexista, kontratazio publikoa, hitzarmenetako klausulak, enplegu publikoaren sustapenari buruzkoak, araugintzari, hirigintzari eta aurrekontuei generoaren aurretiazko ebaluazioa egiteko prozedurari buruzkoa, eta abar.

Hirugarren tituluak udalaren eskumen eta politiketan genero ikuspegia eta ikuspegi feminista zeharka txertatzeko jarraibideak ezartzen ditu.

Azkenik, laugarren tituluak indarkeria matxistari aurre egiteko irispide eta betebeharrak ezartzen ditu.

# ATARIKO TITULUA

****1. artikulua. Xedea eta arau-esparrua****

1. Ordenantza honen xedea da nazioarteko, Europako, Estatuko eta Euskal Autonomia Erkidegoko arauen esparruan, emakume eta gizonen berdintasunak udalerrietan izan beharreko araubide juridikoa ezartzea. Abiapuntu gisa, emakumeen aurkako diskriminazioa fenomeno unibertsala eta egiturazkoa dela aitortzen du Udalak, gizonek eta patriarkatuak emakumeengan izan duten botere eta menperatzearen ondorio direnak. Horrez gain, sexu-genero sistemak pertsona oro baldintzatzen duela aitortzen du, maila ezberdinetan bada ere. Horregatik, berdintasun politikak intersekzionalitatearen ikuspegitik landu beharko dira, diskriminazioak pertsonaren bizitza zikloaren, posizio sozialaren eta unearen arabera aldakorrak izan daitezkeelako.

2. Ordenantza honen bidez lortu nahi dena da emakumeen eta gizonen berdintasunerako esparruan egin beharreko jarduerak arautzen dituzten printzipio orokorrak zehaztea, eta bizitzaren esparru guztietan emakumeen eta gizonen arteko berdintasuna sustatzea, sexu-genero diskriminazioa gainditzea eta, guzti horretarako neurri-sorta bat zehaztea. Bereziki emakumeen ahalduntzea sustatzeko, eta emakumeen egoera sozial, ekonomiko eta politikoa indartzeko, emakumeen aurkako bereizkeria mota guztiak ezabatuz eta emakumeen eskubideak benetan betetzeko orduan ageri diren oztopoak kenduz.

3. Bestalde, sexu-genero sistema ez jarraitzeak eragindako bestelako kolektiboen aurkako diskriminazioei aurre hartu, mina erreparatu eta pertsona hauen eskubideak bermatzea bilatuko da udal-ordenantza honen bidez.

4. Aurreko atalean ezarritakoarekin bat etorriz, arautu beharreko arloa denez gero, berebiziko garrantzia dute honako lege hauek:

a) Emakumearen aurkako bereizkeria mota guztiak ezabatzeko Konbentzioa (1979ko abenduaren 18an onartua eta espainiar Estatuak 1983ko abenduaren 16an berretsia).

b) Emakumeen aurkako indarkeriaren eta etxeko indarkeriaren aurkako prebentzio eta borrokari buruzko hitzarmena (Istambul, 2011ko maiatzaren 11n Europar Kontseiluak onartua eta 2014ko abuztuaren 11n espainiar Estatuan indarrean jarrita).

c) Emakumeen eta Gizonen Berdintasun Eragingarrirako martxoaren 22ko 3/2007 Lege Organikoa.

d) Toki-Araubidearen Oinarriak arautzen dituen apirilaren 2ko 7/1985 Legea.

e) Genero-indarkeriaren aurka oso-osoko babesa emateko neurriei buruzko abenduaren 28ko 1/2004 Lege Organikoa.

f) 1/2023 LEGEGINTZAKO DEKRETUA, martxoaren 16koa, Emakumeen eta Gizonen Berdintasunerako eta emakumeen aurkako indarkeria matxistarik gabe bizitzeko Legearen testu bategina onartzen duena (aurrerantzean Euskadiko berdintasun legea).

g) 8/2021 Lege Organikoa, ekainaren 4koa, haurrak eta nerabeak indarkeriatik erabat babestekoa.

h) 10/2022 Lege Organikoa, irailaren 6koa, sexu-askatasunaren berme integralari buruzkoa.

i) 4/2023 Legea, otsailaren 28koa, trans pertsonen benetako berdintasunari eta LGTBI pertsonen eskubideak bermatzeari buruzkoa.

j) 4/2024 Legea, otsailaren 15ekoa, pertsona transak genero-identitateagatik ez baztertzeari eta haien eskubideak aitortzeari buruzkoa.

2. artikulua. Helburuak

1. Udalerrian emakume eta gizonen berdintasuna erdiestea, eta genero-sistemak sortutako diskriminazio mota guztiak desagerraraztea.

2. Emakumeen banakako eta taldekako jabekuntza sustatzea eta beren egoera sozial, ekonomiko eta politikoa indartzea.

3. Pertsona trans, gay, lesbiana, bisexual eta intersexualen (hemendik aurrera LGTBI+) partaidetza soziopolitikoa sustatzea eta haien eskubideak ahalbideratzea.

4. Udal barruko jarduera eta antolamendua genero ikuspegitik garatzea.

5. Indarkeria matxistaren kontrako erantzun integrala eta koordinatua ematea.

6. Horretarako, Udalak, emakume eta gizonen berdintasunarekin eta feminismoarekin duen konpromisoa ezagutzera ematea, berdintasuna intersekzionalitatearen ikuspegitik ulertuta, eta gainerako erakundeen laguntza lortzea, baita gizarte zibilarena ere.

7. Eredu sozioekonomikoa sustatzerakoan Zumaiako Udalak zaintza eta bizitzaren iraunkortasuna erdigunean izatea.

3. artikulua. Aplikazio-eremua

1. Ordenantza hau Zumaiako Udalaren administrazioan ezarriko da, eta haren mendeko edo hari lotutako organismoetan.

2. Erakunde pribatuei ere ezarriko zaie, Ordenantzak berak ezartzen dituen kasuetan eta, bereziki, Zumaiako Udalarekin kontratuak edo lankidetza-hitzarmenak sinatzen dituzten erakunde pribatuei, edo Zumaiako Udalak emandako dirulaguntzak jasotzen dituztenei.

4. artikulua. Oinarrizko printzipioa eta printzipio instrumentalak

1. Ordenantza honen funtsezko arau-oinarriak Espainiako Konstituzioaren 9.2 eta 14. artikuluak eta Euskal Autonomia Erkidegoko Estatutuaren 9.2d) artikulua dira; horien arabera, botere publikoek norbanakoek osatzen dituzten taldeen arteko berdintasun erreala eta eraginkorra erdietsi behar dute. Baita Euskadiko berdintasun legearen testu bateratuan 4.3 eta 19.2 artikuluetan udalei ematen zaizkien berdintasunerako udal-ordenantzak egiteko eskumenak ere.

2. Aurreko atalean aipatutako berdintasun erreal eta eraginkorra lortzeko, Euskadiko berdintasun legea testu bateratuaren 3. artikuluaren arabera gizon eta emakumeen berdintasunaren alorrean Euskal Autonomia Erkidegoko botere publiko guztien lana zuzendu eta bideratu behar duten printzipioak baliatuko ditu udal-botereak, zehazki hauek: *tratu-berdintasuna; aukera-berdintasuna; emakumeen aurkako indarkeria matxista prebenitzea eta desagerraraztea; dibertsitatea eta desberdintasuna errespetatzea; genero-ikuspegia txertatzea; ekintza positiboa; generoaren ara­berako rolak eta estereotipoak desagerraraztea; ikuspegi intersekzionala txertatzea; sexu- edo genero-identitatearen garapen askea, sexu-orientazioa, gorputz-autonomia eta autodetermi­nazioan; ordezkaritza orekatua; lankidetza eta koordinazioa eta nazioartekotzea; emakumeen ahalduntzea; gizonen inplikazioa; parte-hartzea; berrikuntza, gardentasuna eta kontu-ematea; hizkuntza-eskubideen babesa eta euskararen erabileraren sustapena.*

Euskadiko berdintasun legearen testu bateratuan ezarritako 16 printzipioetatik bosten definizioak ordenantza honetan jasotzen dira duen garrantziak eta berritasunak hala eskatzen duelako.

a) Genero-ikuspegiaren integrazioa.

Zumaiako udalak genero-ikuspegia txertatu behar du politika eta ekintza guz­tietan, horietan guztietan ezar dadin desberdinkeriak ezabatzeko eta emakumeen eta gizonen berdintasuna sustatzeko helburu orokorra. Udal-ordenantza honen ondorioetarako, hau da genero-ikuspegia txertatzea: sistematikoki kontuan iza­tea emakumeen eta gizonen egoera, baldintza, jomuga eta beharrizan diferenteak, eta, horretarako, desberdinkeriak ezabatzeko eta berdintasuna sustatzeko xedea duten hel­buru eta jarduketa espezifikoak gehitzea politika eta ekintza guztietan, maila guztietan eta horiek planifikatzeko, exekutatzeko eta ebaluatzeko fase guztietan.

b) Ekintza positiboa.

Emakumeen eta gizonen benetako berdintasun eraginkorra lortzea sustatzeko, Zumaiako Udalak neurri espezifikoak eta iragankorrak hartu behar ditu bizitzako esparru guztietan sexuan oinarritutako izatezko desberdintasunak ezabatzeko edo murrizteko. Neurria hauek, askotan, kolektibo espezifikoei zuzendutako neurriak izango dira.

c) Emakumeen ahalduntzea.

Zumaiako Udalak baldintzak ezarri behar ditu eta behar diren egokitzapenak egin behar dituzte emakumeak ahalduntzen laguntzeko, emakumeen dibertsitatea kontuan hartuta. Udal-ordenantza honen ondorioetarako, emakumeen ahalduntzetzat jotzen da emakumeek emakume izateagatik jasaten duten desberdinkeria- eta diskriminazio-egoera estrukturalaz jabe­tzeko egiten duten prozesua, banaka zein modu kolektiboan, bai eta beren bizitzei buruzko erabaki estrategikoak hartzeko eta bizitzaren zenbait alderditan generoan oinarritutako des­berdinkeria eta diskriminazioa sendotzen eta iraunarazten duten egiturak eta erakundeak eraldatzeko aukera emango dieten eskumena, boterea eta kontrola eskuratzeko prozesua ere.

d) Intersekzionalitatea:

Arau honen ondorioetarako, intersekzionalitatearen ikuspegia kontuan hartzeak esan nahi du kontuan hartu behar dela nola sexuak edo generoak harremana duen bestelako bereizkeria-egoerak sor dezaketen inguruabarrekin. Esaterako, jatorri etnikoa edo soziala, hizkuntza, erlijioa, kultura, politikari edo bestelako gaiei buruzko iritziak, gutxiengo nazional bateko kide izatea, ondarea, jaiotza, familiaren konfigurazioa, des­gaitasuna, adina, sexu-joera, sexu edo genero identitatea, genero-adierazpena, landa-eremukoa izatea, migratzailea, errefuxiatua, seropositiboa, guraso bakarra izatea edo beste edozein baldin­tza edo egoera pertsonal, sozial edo administratibo. Horrela, intersekzionalitatea kontuan hartzeak esan nahi du faktore hauek guztiek nola elkar eragiten duten kontuan hartzeak, egoera, botere- eta zapalkuntza-ardatz desberdinak ematen baitira. Kontzeptu honek bereizkeria anizkoitzaren konplexutasuna azpimarratu nahi du, faktore eta egoera berdinetan bereizkeria edo pribilegio egoera desberdinak eman daitezkeela adieraziz.

e) Sexu- edo genero-identitatearen garapen askea, sexu-orientazioa, gorputz-autonomia eta autodetermi­nazioa:

Emakumeen eta gizonen berdintasun benetakoa eta eraginkorra sustatzeko botere publikoek, alde batetik, sexu- eta/edo genero-identitatearekin eta genero-orientazioarekin erlazionatutako diskriminazioak bizitzaren alor guztietatik desagerrarazteko neurriak hartu behar dituzte, eta, beste batetik; beharrezko politika publikoak garatu behar dituzte pertsona guztien, eta bereziki emakume guztien, gorputz-autonomia eta autodeterminazioa bermatzeko eta, bereziki, sexu- eta ugalketa-eskubideak balia ditzaketela ziurtatzeko, diziplina anitzeko ikuspegi integral batetik.

# 

# I.TITULUA: Eginkizunak, antolaketa eta baliabideak.

## *KAPITULUA: Marko orokorra*

5. artikulua. Xedapen orokorra

1. Zumaiako Udalak emakume eta gizonen berdintasun politikak sustatzeko estrategia nagusi gisa estrategia duala erabiliko du, hau da, genero-zeharlerrotasunaren estrategia batetik, eta bestetik, ekintza positibo neurriak sustatzearena.

2. Genero-zeharlerrotasuna garatzeko, udaleko departamentu guztiek eta haren mendeko edo hari lotutako organismo eta erakunde publiko guztiek emakumeen eta gizonen arteko berdintasuna sustatuko dute, bai bertako langile nahiz ordezkari politiko guztiek. Horretarako, bakoitzak bere jarduera esparruan, neurri zehatzak programatu eta ezarriko ditu, neurri horien jarraipena egingo du, eta norberaren alorreko politiketan generoaren ikuspegia integratuko dute.

3. Berdintasun sailaren funtzioa izango da Udaleko berdintasun politikak bultzatu, koordinatu, bide laguntza eman, jarraipena egin eta ebaluatzea. Halaber, 10 artikuluetan jasotako gainerako eginbeharrak ere izango ditu.

6. artikulua. Udalaren eginkizunak

Zumaiako Udalaren eginkizunak emakume eta gizonen berdintasunari dagokionez Euskadiko berdintasun legearen testu bateratuan, 7. artikuluan aurreikusitakoak dira.

7. artikulua. Emakume eta gizonen berdintasunerako politiken koordinazioa

1. Arau honetan xedatutakoaren ondorioetarako, eta Zumaiako Udalean berdintasun-politikak genero-zeharkakotasuna estrategiaren bidez bultzatu daitezen honela antolatuko da:

a) Berdintasun Saila.

b) Udal berdintasun-politikak bultzatzeko koordinazio politiko-teknikoa.

c) Udaletik kanpo berdintasun politikak sustatzeko koordinazioa.

f) Indarkeria matxistaren kontrako politiken koordinazioa.

2. Udal ordenantza honetan jasotakoa garatzeko beharrezkoak diren bestelako koordinazio guneak sustatuko ditu Udalak.

3. Aipatutako egitura eta espazioak 8. artikulutik 16. artikulura garatzen dira.

## *KAPITULUA: Berdintasun saila*

8. artikulua. Berdintasun saila

Berdintasun saila zeharkakotasunez jarduten duen saila da udal barruan. Udal sail egonkorra, eta iraunkorra izango da.

9. artikulua. Adskripzioa, langile espezializatuak eta kolaborazioa

1. Berdintasun sailak bere funtzioak era autonomoan egiteko egitura propioa izango du, eta aurrekontu propioa izango du.

2. Berdintasun saileko teknikariek berdintasun-arloko prestakuntza berezitua izan beharko dute, eta hala jasoko da lanpostuen zerrendan.

a) Berdintasun-arloko prestakuntza berezitua egiaztatu egin beharko da, unibertsitateak, herri-administrazio batek nahiz organo ofizial batek emandako egiaztagiriz frogatuz emakumeen eta gizonen berdintasun-arloko edo emakumeen aurkako indarkeria matxistan esku-hartzeari buruzko gutxienez 150 orduko prestakuntza hartu izana, edota frogatuz gutxienez bi urteko lan-esperientzia izatea emakumeen eta gizonen berdintasun politiken eremuan.

b) Berdintasun teknikariak, gutxienez, erdi-mailako teknikari kategoria izango du. Udaleko arloetako arduradunekin interlokuzioa egin eta emakumeen eta gizonen berdintasunerako politikak bultzatu, jarraipena egin, koordinatu eta ebaluatzeko.

10. artikulua. Eginkizun orokorrak

Berdintasun sailak Euskadiko berdintasun legeko 10. artikuluan ezartzen diren eginkizunak garatu beharko ditu. Horiez gain, eginkizun hauek azpimarratu edo gehitzen dira:

1. Udal barruko berdintasunerako politikak bultzatu, diseinatu, programatu eta aholkularitza emateko ardura izango du, bereziki Ordenantza honetan ezarritako prozedurak eta eginkizunak betetzen laguntzeko.
2. Indarkeria matxistaren kontrako politiken diseinuan parte hartze aktiboa izatea, eta politika hauen koordinazioa bultzatzea gizarte-politikaren arlokoarekin zein gaiarekin zerikusia duten eskumenak dituen sailarekin. Horrez gain, zerbitzu eta lan ildo horren jarraipena eta ebaluazioa egitea.
3. Zumaiako emakumeen ahalduntze indibidual eta kolektiboa sustatzeko programak koordinatuko ditu, hala nola Zumaiako Emakumeon\* Etxea. Arreta berezia emango zaie egoera zaurgarrian dauden emakumeei.
4. Zumaiako berdintasunaren aldeko eragileekin interlokuzioa sustatzea, udal politiketan berdintasunaren ikuspegia eta feminismoaren aldarrikapenak eta lan-ildoak zabaldu eta kontrastatzeko.

11. artikulua. Baliabideak

Zumaiako Udalak ordenantza honetan agindutako funtzioak garatzeko beharrezko giza-baliabideak eta baliabide ekonomikoak, materialak eta administratiboak jarriko ditu Berdintasun Sailaren esku.

## *KAPITULUA: Udal berdintasun-politikak bultzatzeko koordinazio politiko-teknikoa*

12. artikulua. Udal barruan berdintasun politikak bultzatzeko barne-koordinazioa

1. Berdintasun politikak koordinatzeko urtean gutxienez bilera bat egingo da udal sail guztietako arduradun politikoekin. Bilera horretan udal sail bakoitzak aurreko urtean egindako ekimenen berri emango du, bai eta datozen hilabeteerako ekimen berri ere. Ekimen hauen jarraipena Berdintasun Planaren bidez egingo da. Horren gain, berdintasunerako udal ordenantzari jarraipena egiteko baliatuko da marko hau. Bilera Berdintasun sailak deituko du eta berdintasun teknikaria izango da akta jasotzearen arduraduna.

2. Maila teknikoan berdintasun politikak koordinatzeko urtean gutxienez bi bilera egingo dira. Bilera hauen helburua udal sail bakoitzak berdintasuna sustatzeko garatu dituen eta garatuko dituen neurriak konpartitu, koordinatu eta ebaluatzea izango da, Berdintasun Planean ezartzen den moduan. Horrez gain, genero-mainstreamingaren estrategia hobetu eta garatzen jarraitzeko ere baliatuko da bilera berdintasun klausulen jarraipena, araudian genero ikuspegia txertatzeko betebeharra edota sail bakoitzean sexu-bereizkeriak identifikatzeko baliatutako datu bilketak konpartitzeko, besteak beste. Bilera hauetan udal sail bakoitzeko arduradun batek hartu beharko du parte gutxienez. Bilerak urteko sei hilabete bakoitzean egingo dira eta Berdintasun sailaren ardura izango da hauek deitu eta aktak jasotzea.

2. Aurreko epigrafean ezarritakoaren kaltetan izan gabe, behar diren batzorde edo lantalde sektorial, tekniko edo politikoak eratuko dira, genero-ikuspegia Zumaiako Udalaren arloetan garatzen diren politika publikoetan sar dadin.

3. Udalbatzako ordezkari politiko guztiek Berdintasun Politiken jarraipena egin ahal izateko Batzorde Informatzaileetan berdintasun politiken berri emango da.

13. artikulua. Erakundeen arteko koordinazioa

1. Berdintasunerako udal-politika bultzatzean, gainerako udalerriekin eta gainerako erakunde publiko zein pribatuekin koordinatuta egoteko, Zumaiako Udalak Gipuzkoako nahiz bestelako berdintasunerako sareetan parte hartuko du.

2. Berdintasuna sustatzeko bestelako egitasmoak koordinatzeko guneetan ere parte hartuko du Zumaiako Udalak, esaterako, Hezkidetza mahaian edo Zaintzen inguruko egitasmo zehatzetan.

## *IV. KAPITULUA: Udaletik kanpo berdintasuna sustatzeko koordinazioa*

14. artikulua. Emakume talde eta eragile feministekin koordinatzeko Foroa

1. Zumaiako Udalak, antolatu gabeko emakumeei, emakume talde, eragile feminista eta LGTBI+ kolektiboko eragileekin batera lan egiteko foro edo kontseilu bat izango du. Gune horren helburua izango da herriko emakume taldeekin eta eragile feministarekin udalak interlokuzio iraunkor bat izatea eta politika feministen inguruko erabakiak hartzea. Horren gain, Udalari herriko beharren ezagutza hurbilagoa izateko balioko dio interlokuzioak. Emakumeen boteretze politikorako espazioa izango da eta berdintasunaren aldeko lidergo feministekin batera lan egiteko espazioa izatea bultzatuko da. Horretarako, Udalak gardentasunez eta informazioa emanaz lan egingo du.

2. Halaber, Berdintasun sailaren bitartez, gune honetako partaideen profila anitza eta ugaria izateko ahalegina egingo du Udalak.

15. artikulua: Zumaiako Emakumeon\* Etxea ekipamenduaren koordinazioa

Zumaiako Emakumeon\* Etxea koordinatzeko egiturak eta funtzionamendua “Emakumeon\* Etxeko funtzionamendua” izeneko araudian jasotzen da, 2023ko abuztuaren 10ean GAOn argitaratutako ebazpenean jasotzen den moduan.

## *V. KAPITULUA: Indarkeria matxistaren kontrako politiken koordinazioa*

**16. artikulua:** **Udal barneko eta erakundeen arteko koordinazioa**

1. Indarkeria matxistari buruzko politikak koordinatzeko guneak sustatuko ditu Zumaiako Udalak. Politika hauek gidatzeko printzipio nagusiak izango dira Europar Kontseiluko Istanbulgo protokoloan jasotzen direnak, 1/2004 Lege Organikoan jasotzen direnak eta Euskadiko berdintasun legeko testu bateratuan jasotzen direnak, hau da 1/2023 Dekretuan jasotakoak. Horrez gain, kontuan hartuko dira 10/2022 Legeak Organikoak eta 4/2023 Legeak jasotzen dituen kasuak.

2. Koordinazioa Udal barrukoa eta erakunde artekoa izango da. Udal barruko koordinazioan, gutxienez, honako arlo hauek hartuko dute parte: Gizarte Zerbitzuak, Udaltzaingoa eta Berdintasuna. Erakundeen arteko koordinazioan Osakidetzaren eta Ertzaintzaren parte hartzea bultzatuko da, udal barruko koordinazioan parte hartzen duten arloez gain. Koordinazio-esparru horiek gutxienez urtean behin bilduko dira..

3. Berdintasun Sailak sustatuko ditu gune hauek. Horrela, indarkeria matxistaren kontrako politikak eta kasuen kudeaketak printzipio hauekin diseinatu eta garatuko dira: genero-ikuspegiarekin, emakumeen ahalduntzea oinarri hartuta eta berbiktimizazioa saihestea helburu dutela.

4. Zehaztasun gehiago jasotzen dira IV. Tituluan.

# II. TITULUA: Udal jardueran genero ikuspegia txertatzeko neurriak

## *I. KAPITULUA: Berdintasunerako Plana*

17. artikulua. Definizioa

Emakume eta gizonen berdintasunaren alorrean Zumaiako udal-politika nola gauzatu behar den antolatu eta planifikatzen duen agiria da Berdintasunerako Plana, eta udaleko arloekin eta herritarrekin batera diseinatuko da.

18. artikulua. Esku-hartzerako eremuak eta gogoeta espezifikoko neurriak

1. Euskadiko berdintasun legearen testu bateratuan 16.3. artikuluan xedatzen denari kalterik egin gabe, Berdintasunerako Planak jarduketa-neurri zehatzak garatuko ditu ordenantza honetan aurreikusitakoa bete dadin. Horretarako udal sail guztien arteko elkarlana sustatuko du.

2. Halaber, Berdintasunerako Planak, edo horren ondorioz egin litezkeen plan edo programa zehatzek, arreta berezia jarri beharko dute intersekzionalitatearen ikuspegia integratzeari. Hau da, jatorri, adin, hizkuntza, baliabide ekonomiko, sexu-orientazioa edo genero identitate anitzei, besteak beste.

19. artikulua. Prestaketa eta kontrola

1. Berdintasun sailak diseinatu eta bultzatuko du Berdintasunerako Plana, eta bere gain joango da Plan horren jarraipena eta ebaluazio orokorra egitea. Departamendu bakoitzak berari egokitu zaizkion ekintzen ardura, jarraipena eta ebaluazioa izango ditu.

2. Halaber, Ordenantza hau izango da oinarri eta abiapuntua Berdintasunerako Planaren edukiak, norabidea eta jarduera-neurriak finkatzean.

3. Berdintasunerako Planaren diseinuan kontuan hartu behar dira Udalak eduki ditzakeen beste plan nahiz dokumentu estrategikoetan jasotako helburu eta edukiak behar den egokitzapena egiteko.

4. Zumaiako Udalak, Berdintasun planaren diseinuan udal sailetako arduradun eta teknikarien eta herritarren iritzi eta ekarpenak jasotzeko partaidetza prozesuak sustatuko ditu.

5. Berdintasunerako Planaren inguruan komunikazio- eta hedatze-mekanismo egokiak egotea ziurtatuko da.

20. artikulua. Txostena

Euskadiko berdintasun legearen testu bateratuaren 16.6artikuluari jarraituz, Emakunde Emakumearen Euskal Institutuari Berdintasunerako Planaren berri eman beharko zaio onartu aurretik, hark oniritzia eman diezaion.

21. artikulua. Onarpena

1. Zumaiako Udalak beti edukiko du Berdintasunerako Plan bat indarrean. Planaren indarraldia bukatu baino lehen, Berdintasun sailak proposatuko du Plan berria egitea. Plan berri hori onartu arte, aurreko planaren luzapena emango da.

2. Gardentasuna eta kontu-emateari begira, Plana eta hauen ebaluaketak eskuragarri egon beharko dira web orrian edo eta udaleko gardentasun atarian.

**22. artikulua. Urte osoko ekintza-programak**

Planak urteroko ekintza-programa izan beharko du dagozkion baliabideak definituta. Departamentu bakoitzak urtero egingo ditu beren berdintasunerako ekintza-programen jarraipena.

## *II. KAPITULUA: Udal ikerketa eta estatistikak*

23. artikulua. Estatistika eta ikerketen egokitzapena

1. Ordenantza honetan jasotako arauak betearazteko eta eraginkortasunez bermatzeko genero-ikuspegia bere ohiko jardunean txertatzen duela, Udalak bere eskumenen alorrean, 1/2023 Dekretuan, hau da Euskadiko berdintasun legearen testu bateratuaren 17. artikuluaren «a» letratik «f»-ra bitartekoetan ezarritakoa bete beharko du:

2. Egiten diren estatistika, inkesta eta datu-bilketetan sexu-genero adierazlea jasoko da sistematikoki, aukera dagoen guztietan, “*emakume”* eta “*gizon”* aldagaiez gain, hirugarren aukera bat emanaz genero-identitate anitzei lekua egiteko helburuarekin.

3. Soilik salbuespenezko kasuetan, Berdintasun sailaren aldeko iritziarekin eta zioak emanda dituen txostenaren bidez justifikatu ahal izango da arestian zehazturiko betebeharretako bat ez betetzea.

24. artikulua. Ikerketa eta estatistiken esleipena

Udal-ikerketa eta estatistikak zerbitzu-kontratuen bidez egiten direnean, enpresa esleipendunak aurreko artikuluan jasotako eginkizunak betetzeko konpromisoa hartu beharko du ezinbestean.

## *III. KAPITULUA: Udal-administrazioaren zerbitzura diharduten langileen kudeaketa*

25. artikulua. Xedapen Orokorra

1. Zumaiako Udalak emakumeen eta gizonen arteko berdintasun-printzipioa bermatuko du lanpostuen definizioan, sarbidean, sailkapen profesionalean, promozioan, prestakuntzan, lan-osasunean, ordainsarietan eta lan-eskubideetan, lan-baldintza duin eta ez-baztertzaileak bermatuz.

2. Aurreko atalean aurreikusitako eskubideak gauzatzeko, 5/2015 Enplegu Publikoaren Oinarrizko Estatutuan jasotako moduan Berdintasunerako barne-plana egin eta aplikatuko du Zumaiako Udalak.

26. artikulua. Sarbidea, hautaketa eta sustapena

1. Egokitzat jotako beste neurri batzuk har badaitezke ere, enplegu publikoko lan­postuak lortzeko, betetzeko eta mailaz igotzeko hautaketa-prozesuak erregulatzen dituzten udal -arauetan edo -egintzetan, praktikaldiei buruzkoak barne hartuta, honako hauek jaso behar dira:

a) Klausula bat, gaikuntza-berdintasuna egonda emakumeei lehentasuna ematen diena emakumeak % 40 baino gutxiago diren Administrazioaren kidegoa, maila, eskala eta kate­gorietan. Salbuespena izango da lanposturako beste hautagaiak neurri hori ez aplikatzea justifikatzen duten arrazoiak izatea, sexuan oinarritutako diskriminaziorik eragiten ez dute­nak, hala nola lanpostuak lortzeko eta mailaz igotzeko zailtasun bereziak dituzten beste kolektibo batzuetako kide izatea.

Giza Baliabideen sailak estatistika egokiak eta eguneratuak izan behar dituzte honako hau bermatu ahal izateko.

b) Klausula bat, hautaketa-epaimahaietan emakumeen eta gizonen ordezkaritza orekatua izango dela bermatzeko, guztiek ere trebakuntza, gaitasun eta prestakuntza egokia izan behar dute.

c) Aurreikuspenak, hautagaiaren lanbide-esperientzia baloratzeko merezimendu-baremoe­tan honako hauek ere kontuan har daitezen: lehenik, zenbat denbora egon den hautagaia eszedentzia-egoeran, pertsonen zaintzeagatik edo genero-indarkeriagatik; bigarrenik, zenbat denbora eman duen hautagaiak amatasuna eta aitatasuna babesteko edo bizitza pertsonala, familia eta lana erantzukidetasunez kontziliatzeko lanaldi-murrizketetan edo baimenetan; eta, hirugarrenik, emakumezko enplegatu publikoek zenbat denbora eman duten genero-in­darkeriagatik baimenak baliatzen.

d) Zenbait neurri hartzea hautaketa, hornikuntza eta sustapen prozesuetan amatasunari behar bezalako babesa emateko, jaio aurreko eta ondorengo aldietan, kontuan hartuta guraso bakarreko familiek nolako zailtasun erantsiak dituzten kontziliaziorako; helburua da sexuagatiko diskriminazio-egoerarik ez gertatzea. Ondorioz, deialdi bakarreko sistemarekin egiten diren ariketetan edo probetan, edo izangaiak bertaratu beharra duten beste jarduketa batzuetan, haurdunaldia, erditzea edo edoskitzea arrazoi bat izan dadila —behar bezala egiaztatuta— egintzaren denbora edo lekua aldatzeko justifikazio gisa. Aldaketa-eskaerak onartzen badira, antolakuntza mailan beharrezkoak eta egokiak diren neurriak hartuko dira izangai guztien lehia-berdintasunaren printzipioa bermatzeko.

2. Aurrez aipatutakoaz gain, hautapen-prozesuetan berdintasun-printzipioa bermatu ahal izateko, eta langile berriak sartzean emakumeen eta gizonen berdintasunaren arloko gaikuntza bermatzeko, Zumaiako Udalak neurri hauek hartuko ditu:

a) Berdintasunari buruzko edukiak ezartzea ikasgai-zerrendetan, bai izaera orokorrekoak, bai lortu nahi den lanpostuaren esparrukoak ere.

b) Emakumeen eta gizonen arteko berdintasunean aditu bat ezartzea berdintasunerako teknikarien hautapen-prozesuetako epaimahaietan.

27. artikulua. Berdintasun politiken ezagutza

1. Agintaldi bakoitzeko lehen urtean emakumeen eta gizonen arteko berdintasunerako udal politiken inguruko oinarrizko ezagutza izateko saioak jasoko dituzte ordezkari politikoek. Horrez gain, urtero egingo zaie ezagutza hau handitzeko trebakuntza eskaintza. Edukiak Berdintasun sailarekin kontrastatuz definituko dira.

2. Udal-teknikariek eta ordezkari politikoek berdintasunerako ordenantza eta berdintasun plana ezagutu behar dituzte. Bestetik, berdintasunerako politiken ildo nagusiei buruzko informazioa emango zaie, indarrean dauden jarduera-irizpideak jakinaraziz.

3. Emakumeen eta gizonen arteko berdintasunaren arloko ikastaroei edota jardunaldiei buruzko informazioa emango zaie Zumaiako Udaleko teknikariei edo ordezkari politikoei, Berdintasun sailaren bitartez.

28. artikulua. Prestakuntza

1. Euskadiko berdintasun legeak 18. artikuluan xedatzen dena betez, eta genero-ikuspegia administrazioaren jardunean txertatzea ahalbidetzeko, giza baliabideetan ardura duenak, udal langileek genero- berdintasunaren arloan trebakuntza izatea bermatuko du, trebakuntza progresiboa eta espezifikoa eta iraunkorra eta derrigorrezkoa. Zumaiako Udalak neurriak hartuko ditu udal langileek berdintasunari buruzko beharrezko ikastaroak jaso ditzaten.

Herri-administrazioen euskal erakundeak emandako ikastaroen bidez edo Zumaiako Udalean egingo diren ikastaroak antolatuta gauzatu ahal izango da trebakuntza hori.

2. Aurreko ataleko helburua bermatzeko xedearekin, Giza Baliabideen sailak langileek berdintasunaren arloko prestakuntzan inbertituriko denbora neurtu eta baloratuko du.

3. Giza Baliabideen sailak prestakuntza-planak diseinatuko ditu genero- berdintasunaren esparruan beren langileentzat Berdintasun sailarekin elkarlanean; eta plan horiek elementu hauek izango dituzte gutxienez:

a) Berariazko prestakuntza-ekintzak emakumeen eta gizonen berdintasunaren esparruan, bai oinarrizko izaera orokorrekoak, bai izaera bereziago eta espezializatuagoak.

b) Emakumeek eta gizonek, berdintasunezko baldintzetan, prestakuntza bermatzeko beharrezko neurriak ezartzea.

29. artikulua. Ordainsariak

Zumaiako Udalak langileen artean soldata arrakalak ote dauden aztertuko du, eta eskuragarri dituen neurri guztiak hartuko ditu sexu-bereizkeria zuzenak edo zeharkakoak ezabatzeko eta berdintasunezko politika bermatzeko, bai lanpostuen balorazioan, bai ordainsarien politikan.

30. artikulua. Lan-segurtasuna eta osasuna

Lan-segurtasunari eta osasunari dagokionez, emakumeen eta gizonen berdintasun-printzipioa burutzeko, Zumaiako Udalak beharrezko neurriak hartuko ditu helburu hauek lortzeko:

a) Genero-bereizketak aztertzea lan-baldintzetan, lan-arrisku psikosozialekiko esposizioan, higiene zein ergonomia lan-arriskuekiko esposizioan, eta, horrez gain, prebentzio-mekanismoak ezartzea.

b) Generoaren ikuspegitik, laneko gaixotasunei buruzko ikerketak bultzatzea.

c) Emakume langileen ugalketan, haurdunaldian eta edoskitzean osasunaren prebentzioa bermatzea.

d) Indarkeria matxistaren edozein adierazpen saihestea lan inguruan, eta horretarako, lan-segurtasunerako protokoloan sexu jazarpena eta sexuan oinarritutako jazarpenari aurre egiteko protokoloa eta neurriak egotea bermatuko da eta honen berri emango zaie langile guztiei.

e) Langileei lan-arriskuen prebentzioan generoaren ikuspegitik prestakuntza ematea.

31. artikulua. Lanaren eta familiaren bateragarritasuna eta erantzukizunen partekatzea

Zumaiako Udalak bere Berdintasunerako barne-planean neurri hauek hartuko ditu:

a) Langileen lan-bizitza eta bizitza pertsonal zein profesionala bateratzen laguntzeko neurriak, betiere emakumeen jabekuntzaren ikuspegitik, eta aldi berean zaintza-lanetan gizonen erantzunkidetasuna sustatzen dutenak.

b) Antolakuntzan aldaketa-prozesuak sustatzeko neurriak, emakumeen eta gizonen arteko berdintasunari eta bizitzaren zaintzari arreta emateko.

c) Langileentzako ordutegi- eta espazio-malgutasuna bultzatzeko neurriak, betiere emakumeen jabekuntza ikuspegi batez, eta zaintza-lanetan gizonen erantzunkidetasuna sustatzeko.

## *IV. KAPITULUA: Ordezkaritza orekatua*

32. artikulua: Ordezkaritza orekatua

1. Zumaiako Udalak ordezkaritza eta osaketa orekatua bermatuko du bere administrazio-organo guztietan. Oreka hori bete ezean, kasuan kasuko sailaren arduradunak zuritu beharko du txosten baten bidez zergatik ez duen betetzen artikulu hori, txosten hori erreferentziazko espedientean jasoko du eta Berdintasun sailaren eskura jarri.

2. Artikulu honetan adierazitakoaren ondorioetarako, ordezkaritza orekatua dagoela ulertuko da lau kide baino gehiago dituzten epaimahaietan edo antzeko organoetan sexu bakoitzak gutxienez % 40ko ordezkaritza baldin badu. Gainerako kasuetan, bi sexuak ordezkatuta daudenean izango da orekatua.

3. Epaimahai guztietan klausula bat izango dute, hautake­ta-epaimahaietan emakumeen eta gizonen ordezkaritza orekatua izango dela bermatzeko, guztiek ere trebakuntza, gaitasun eta prestakuntza egokia dutela. Horrez gain, egokitzat jotzen diren beste neurri batzuk ere har daitezke.

4. Salbuespen gisa, eta legeak onartzen dituen kasuetan soilik, organo arduradunak txostena helaraziko dio Berdintasun sailari, azken honek oniritzia emateko, ordezkaritza orekatuaren printzipioa ez aplikatzeko. Salbuespen horietan ohikoena hau izaten da:

*1/2023 Legea, 3. Artikulua, 10. Puntua, b) Emakumeek organoan duten ordezkaritza % 60tik gorakoa izanik, egokitzat jotzen denean emakumeek ordezkaritza handiagoa izatea, erabakiak hartzeko eremuetan ordezkaritza txikiegia izatearen ondorioz historikoki izan duten desberdinkeria-egoera zuzentze aldera.*

**33. artikulua: Organo-politikoak**

1. Hauteskundeen ostean sortzen den Udalbatzak eta Gobernuak sexuen ordezkaritza orekatua bete beharko du. Era berean, oreka hori bermatuta egon beharko da Batzorde Iraunkorrak osatzean, baita sortu daitezkeen beste batzordeak osatzean ere: Bozeramale Batzordean, izendapen askeko karguetan, epaimahaietan, hautaketa-epaimahaietan, udal-kontseiluetan, parte-hartze organoetan, baita gainerako udal-organoen osaketan ere.

2. Zumaiako Udalak ordezkaritza politikoek osatutako organoetan genero-rol eta estereotipoen araberako lan banaketak ekiditen saiatuko da. Horrez gain, zaindu egingo du hautatutako ordezkariek ez dezaten pairatu portaera edo hizkera sexistarik ez eta gehiegizko lan-zamarik emakume edo gizon izanagatik.

3. Azkenik, hautatutako ordezkariek bizitza pertsonala, lana eta ordezkaritza funtzioak elkarrekin uztartzeko modua izatea bultzatuko du Zumaiako Udalak, segurtatuz ordutegiek eta lan egiteko moduek denei ahalbidetzen dietela beren zereginak osoki betetzea.

## *V. KAPITULUA: Barne- eta kanpo-informazioa eta komunikazioaren ekoizpena eta kudeaketa*

**35. artikulua. Xedapen Orokorrak**

1. Euskadiko berdintasun legearen testu bateratuaren 26. artikuluan ezarritako betebeharrak betetzeari kalterik egin gabe, Zumaiako Udalak komunikazio ez sexista eta barneratzailea erabiliko du edozein informazio, komunikazio, idatzizko dokumentu, ikonografia eta euskarri ekoiztean eta kudeatzean, zuzenean edo pertsona fisiko edo juridiko edo erakundeen bitartez ekoitziak, bai barruko nahiz kanpoko komunikaziorako.

2. Emakumeek bizitza sozial, politiko, kultural eta ekonomikoaren hainbat eremutan eta gizarte-rol eta egoera guztietako edozein eremutan duten presentzia ere islatuko du Zumaiako Udalak.

3. Gainera, Zumaiako Udalak sexu baten edo bestearen gehiagotasun edo gutxiagotasunaren ideian oinarrituriko aurreiritziak, jardunak eta hitzezko adierazpenak eta irudiak ekidingo ditu, edo emakumeen irudi anakronikoa ematen duten emakumeen eta gizonen rol estereotipatuak.

4. Emakumeen eta gizonen trataera, protagonismoa eta balorazioa berdinak direla bermatuko du Zumaiako Udalak idatzizko, irudi bidezko eta ahozko informazioan, ikonografian, publizitatean eta barneko eta kanpoko komunikazioan. Gainera, arreta berezia eskainiko du gizonek eta emakumeek modu parekatuan ordezka dezatela Udala bere komunikazio-jardueretan, hala nola, prentsaurrekoetan, sari-banaketetan, epaimahaietan, etab.

5. Historikoki emakumeen ikusezintasuna konpentsatzeko neurri positibo gisa, emakumeen gain-ordezkaritza onartuko da.

6. Udalak gizartearen eta erakundeen gaitzespena hedatuko du indarkeria matxistaren adierazpen kulturalen eta sinbolikoen aurrean.

7. Informazio, komunikazio eta ikonografia ez-sexista sustatzeko eta jokabide eta jokaera estereotipatuak ekiditeko asmoz, Berdintasun sailak laguntza eta aholkuak emango dizkie eskaera egiten duten udal-erakunde eta elkarte guztiei.

## *VI. KAPITULUA: Udaleko araudian eta jardueran generoak duen eragina*

**36. artikulua. Definizioa eta objektua**

1. Ordenantza honen ondorioetarako, generoak duen eragina kontuan hartzeak esan nahi du udal-jarduerak edo udal-araudiak emakume eta gizonengan duten eragina kontuan hartu behar dela une oro, bakoitzaren behar eta egoerak ezagutzeko aurrez datuak eta informazioa jasoaz modu desagregatuan. Analisi hori udal jarduerak emakume eta gizonen berdintasunean duen eragina ezagutzeko ezinbestekoa izango da, eta berdintasunerako pauso zuzentzaileak diseinatzen laguntzea izango du helburu.

2. Euskadiko berdintasun legearen testu bateratuan, 20. artikuluan ezarri denari kalterik egin gabe, eta aipaturiko lege horren 19.3. artikuluan xedatu denaren itzalpean, dagokion departamentu sustatzaileak genero-eraginaren aurretiazko ebaluazioa egin beharko du tokiko arauen proiektu guztietan eta horiek aldatu eta eguneratzen direnean: ordenantzetan, erregelamenduetan, hirigintza- eta aurrekontu-arauetan, enplegu publikorako eskaintzen deialdiei eta lekualdatze-lehiaketei buruzko proposamenetan eta Plan sektorial nahiz estrategikoetan.

3. Berdintasun sailari dagokio prozeduran sail arduradunari aholkua eta bidelaguntza ematea eta genero eraginaren aurretiazko ebaluaketaren txostena egoki egin den egiaztatzea.

4. Hala ere, arau-proiektu hauek salbuetsita daude:

* Pertsonei eta baliabideen banaketari eragiten ez dioten arau-proiektuek.
* Funtsean antolaketa helburu duten arau-proiektuak.

5. Salbuespena izango da txosten arrazoitu baten bidez justifikatzen bada arauari edo planari ez dagokiola genero-ikus­pegia txertatzea; txosten hori departamentu sustatzaileak egingo du eta berdintasun sailari helaraziko dio.

37. artikulua. Txostena egiteko gidalerroak

Zumaiako Udalak genero eraginari buruzko aurretiazko ebaluaketa egiteko jarraibideak eguneratuak izango ditu eta jakinaraziko ditu udal langileen artean.

## *VII. KAPITULUA: Genero-ikuspegidun aurrekontuak*

38. artikulua. Xedapen Orokorra

1. Zumaiako Udalak ordenantza honetan jasotako eginkizunak betetzeko eta neurriak gauzatzeko, eta oro har, emakume eta gizonen arteko berdintasuna bultzatzeko baliabide ekonomikoak bere aurrekontuetan esleitu eta zehaztuko ditu urtero, eta horretarako, gutxienez udal aurrekontuaren %1 Berdintasun sailari esleituko zaio.

2. Aurrekontuen prozeduran genero ikuspegia txertatzeko, aurrekontu proposamenaren espedienteak genero eraginaren aurretiazko analisia egiten duen txosten bat jaso beharko du. Txostenak jasotzen duen analisia progresiboki sakontzen joango da, EAE mailan genero perspektibadun aurrekontuak egiteko prozedurak zehazten doazen heinean.

## *VIII. KAPITULUA: Lehiaketa eta kontratu publikoak*

39. artikulua. Xedapen Orokorra

1. Zumaiako Udalak kontratazio arduratsuaren ikuspegiarekin egin behar du lan eta genero-ikuspegia sartu beharko ditu kontratazio publikoan nahitaez, kontratu legeak eta Euskadiko berdintasun legearen testu bateratuak hala ezartzen baitute. Zeregin horren ardura izango du kontratuaren arduradunak.

2. Zumaiako Udalak emakumeen eta gizonen arteko berdintasun-irizpideak jasoko ditu kontratazio guztien baldintza-pleguetan, administrazio-klausuletan eta preskripzio teknikoetan, gobernu, arduradun edo teknikariaren arloko erantzukizuna izanik. Klausula hauek, gainontzekoak bezala, justifikatuta egon beharko dira.

3. Besterik, emakumeen eta gizonen berdin­tasunerako klausulak txertatuko dituzte adjudikazio-irizpideetan eta exekuzio-baldintza berezietan, bereziki kontuan hartuta *bereizkeria anizkoitza eta intersekzionalitatea*. Helburu horretarako, honako neurriak ezarriko dira:

a) Enpresa adjudikaziodunak nahitaez beteko ditu honako lege hauek: 3/2007 Lege Organikoa, Emakumeen eta Gizonen Berdintasun Eragingarrirakoa; 1/2023 Legegintza Dekretua, martxoaren 16koa, emakumeen eta gizonen berdintasu­nerako eta emakumeen aurkako indarkeria matxistarik gabe bizitzeko Legearen testu bategina onartzen duena; eta Zumaiako Berdintasunerako Udal Ordenantza.

Bete beharreko neurrien artean daude: 50 langiletik gorako enpresek Berdintasun Plana izatea, sexu-jazarpena edo sexuagatiko jazarpena prebenitzeko neurriak izatea eta ordainsarien auditoria egina izatea.

b) Horrez gain, Pertsona edo entitate lizitatzaileak, gutxienez, hitzarmen kolektiboan jasotako soldata ordaindu beharko du kontratuaren iraunaldi guztian, betiere langileari dagokion lanbide-kategoriaren arabera. Ordaintzekoa den soldata ezin izango da inolaz ere ezarritako soldata baino txikiagoa izan. Baldintza hau betetzen dela bermatzeko, langileei benetan aplikatuko zaizkien lan-baldintzak jasotzen dituen hitzarmenaren kopia eta nomina-agiriak, edo, kasuan kasu, zinpeko aitorpena eskatu ahalko dira, beharrezkoa den kasuetan.

c) Zerbitzua garatuko duten talde lizitatzaileko pertsona guztiek emakumeenganako eta gizonenganako jarrera errespetagarria eta berdinzalea edukiko dute une oro, eta inoiz ez dute izango jarrera desatsegin, mingarri edo diskriminatzailerik, sexu, ideologia, jatorri etniko, nazionalitate edo sexu-orientazioagatik.

4. Kontratazio-prozeduratik kanpo geratuko dira Estatuko oina­rrizko legerian kontratatzeko debekua ezarrita duten pertsona fisikoak eta juridikoak; horien artean, berdintasun-plan bat izateko betebeharra ez betetzeagatik eta emakumeen eta gizonen berdintasunaren prebentzioaren arloko arau-hauste oso astuna dela-eta egindako delituengatik edo zehapen irmoengatik jarritakoak.

5. Genero-ikuspegia kontratuaren xedearen ezaugarri tekniko bat denean, xede horren definizioan berariaz txertatu ahal izango da emakumeen eta gizonen berdintasu­naren aipamen espezifiko bat.

6. Kontratuaren xederako emakumeen eta gizonen berdintasunaren arloko gaitasun espe­zifikoak eskatzen badira, gaitasun tekniko edo profesional gisa eskatuko da esperientzia zehatza, ezagutzak edo prestakuntza izatea emakumeen eta gizonen berdintasunaren arloan, kontratazio publikoari buruzko araudian ezarritakoaren arabera.

7. Kontratazio-organoek klausula hauek jasoko dituzte kontratazio-agirietan, salbu eta modu objektiboan justifikatzen bada kontratuaren objektua ez dagoela lotuta emakumeen eta gizonen berdintasunarekin, artikulu honen lehenengo paragrafoan aurreikusitako moduan:

a) Emakumeen eta gizonen berdintasunerako adjudikazio-irizpideak, baremoaren guztiz­koaren % 5ko haztapenarekin, gutxienez.

b) Dokumentazio, publizitate, irudi edo material guztietan sexismorik gabeko komunikazioa erabiltzea; emakumeak bereizten dituen edozein irudi edo estereotipo sexista saihestea; eta berdintasun-balioak, presentzia orekatua, dibertsitatea, erantzunkidetasuna, rol-aniztasuna eta genero-identitateak dituen irudia sustatzea.

c) Baldintza hau betetzen dela bermatzeko, kontratuak iraun bitartean erabili den dokumentazio, publizitate, idatzi nahiz material grafikoen kopiak (euskarri informatikoan) eskatuko dira.

d) Kontratuaren jarraipenari lotutako memorietan pertsonei buruzko datuak sexuaren arabera desagregatuak emango dira eta datuen analisia egingo du kontrastistak.

8. Emakumeen eta gizonen berdintasunerako klausulak benetan betetzen direla egiaztatu beharko da, eta horretarako:

a) Kontratistak emakumeen eta gizonen berdintasunerako klausula guztiak bete dituela frogatzeko betebeharra izango du dagokion dokumentazioa aurkeztuta, aurretiazko errekerimendurik igorri behar izan gabe.

b) Agirietan zehaztuko da zer ondorio dituen aipatutako klausulak urratzeak, bat eginez sektore publikoko kontratuen legerian ezarritakoarekin.

c) Sektore Publikoko Kontratuen Legearen 62 eta 210. artikuluen arabera, kontratuaren arduradunak ikuskatuko du ea kontratuko berdintasun-baldintzak betetzen diren, segimendua egingo du, eta horretarako behar diren erabakiak hartuko ditu. Ikuskapena ez da bukaeran bakarrik egingo; aitzitik, jarraitua izango da.

d) Klausula honetako baldintzak kontratuaren funtsezko betebeharrak dira, kontratazio publikoko legearen ondorioetarako. Hortaz, baldintzok betetzen ez badira, kontratua bukatu daiteke, lege horren 211.f) artikuluaren arabera.

## *IX. KAPITULUA: Dirulaguntzak*

40. artikulua. Xedapen Orokorra

Zumaiako Udalak nahitaez txertatu beharko du genero-ikuspegia dirulaguntzak arautzen direnean, fase guztietan, berdintasuna sustatzeko eta emakumeen eta gizonen arteko desberdinkeriak ezabatzeko neurriak sartu behar dituzte balorazio-iriz­pideetan, bai eta pertsona fisiko edo juridiko onuradunen betebeharretan. Zeregin horren ardura izango du dirulaguntzaren arduradunak.

41. artikulua. Debekua

Zumaiako Udalak ez die inolako dirulaguntzarik emango honako hauei:

1. 26/2015 Lege Organikoak, uztailaren 28koak, ezarritakoari jarraikiz, sexu-delituengatik administrazio-, lan- edo zigor-arloko zehapenak jaso dituzten pertsona fisiko nahiz juridikoei, zehapenak irauten duen denbora tartean.
2. Emakume eta Gizonen Benetako Berdintasunari buruzko martxoaren 22ko 3/2007 Lege Organikoan eta Emakume eta Euskadiko berdintasun legearen testu bateratuak ezarritako betekizunak betetzen ez dituzten pertsona fisiko nahiz juridikoei. Adibidez, berdintasun-plan bat indarrean izan behar duten arren halakorik ez duten enpresak, eta, estatu-legeriak emakumeen eta gizonen berdin­tasunaren esparruan finkatzen duen moduan sexu-jazarpena edo sexuan oinarritutako jazarpena prebenitzeko neurriak ezarri dituztela egiaztatzen ez duten 50 langiletik gorako enpresak.
3. Emakume eta gizonen arteko berdintasunaren printzipioaren aurkako helburuak, sarbide-sistemak, funtzionamendua, ibilbidea, jarduera, antolaketa edo estatutuak dituzten, eta sexuaren, ideologiaren, jaioterriaren, nazionalitatearen edo sexu-joeraren ziozko diskriminazioa egiten duten pertsona fisiko nahiz juridikoei.

42. artikulua. Balorazio irizpideak

1. Zumaiako Udalak, dirulaguntza publikoak erregulatzen dituzten oinarri edo arauetan, balorazio-irizpideetan, baremoaren guztizko % 5a izango da, gutxienez, emakume eta gizonen berdintasunarekin lotutakoa. Horretarako, honako klausulak ezarri daitezke:

1. Emakumeen eta gizonen berdintasunarekin lotutako ibilbide bat egiaztatzea.
2. Beren estatutuetako helburuen, xede sozialen edo sorrerako helburuen artean berdintasunaren sustapena izatea.
3. Diruz lagundutako proiektua edo jarduera exekutatuko duten pertsonek emakumeen eta gizonen berdintasunaren arloko prestakun­tza espezifikoa izatea.

2. Hori guztia, baldin eta objektiboki justifikatzen ez bada ehuneko hori neurriz kanpokoa dela dirulaguntzak emakume eta gizonen egoeran duen inpaktuari dagokionez.

43. artikulua. Baldintzak

Dirulaguntza eman behar duen departamentuak, gizonen eta emakumeen arteko berdintasuna sustatzeko udal araudiaren arabera, ondorengo baldintzak ezarriko dizkio dirulaguntza jasoko duenari.

1. Kontuan izatea gizonen eta emakumeen egoerak, baldintzak eta beharrak desberdinak direla, eta horren arabera, programa edo jardueran genero ikuspegia txertatzea.
2. Dokumentazio, publizitate, irudi edo material guztietan sexismorik gabeko komunikazio barneratzailea erabiltzea. Emakumeak diskriminatzen dituen edozein irudi edo estereotipo sexista saihestea; eta berdintasun-balioak, emakume eta gizonen presentzia orekatua, dibertsitatea, erantzunkidetasuna, rol-aniztasuna eta genero-identitate anitzak erakusten dituzten irudiak sustatzea.
3. Dirulaguntza justifikatzeko memorian sexuaren araberako datuak ematea.
4. Antolatutako jarduera, ekitaldi edo ikuskizunak eduki sexistarik gabekoak izatea.

## *X. KAPITULUA: Espazio publikoaren eta instalazio publikoen erabilera*

44. artikulua. Baldintzak

1. Zumaiako Udalak espazio edo/eta eraikin publikoen erabilera baimentzerako orduan kontuan izango du eskatzaileek emakume eta gizonen arteko bereizkeriak saihesten dituztela eta berdintasuna sustatzeko neurriak hartzen dituztela.

2. Baimena eman behar duen departamentuak ondorengo baldintzak ezarriko ditu:

1. Ezin izango da diskriminaziorik egin sexua, ideologia, jaioterria, nazionalitatea edo sexu-joera bezalako arrazoiengatik. Antolatutako jardueraren eduki bakar batek ere ez du edukiko inolako mezu eta/edo ikonografia matxistarik.
2. Dokumentazio, publizitate, irudi edo material guztietan matxismorik gabeko komunikazioa erabiltzea; emakumeak bereizten dituen edozein irudi edo estereotipo sexista saihestea; eta berdintasun-balioak, presentzia orekatua, dibertsitatea, erantzunkidetasuna, rol-aniztasuna eta genero-identitateak dituen irudia izatea.
3. Sariak berdinak edo balio berekoak izango dira emakumeentzat zein gizonentzat.
4. Epaimahaian eta agerraldietan gizonen eta emakumeen presentzia orekatua izango da (%40-%60). Lau partaideetatik beherakoetan bi sexuak ordezkatuta egon beharko dira.

# III. TITULUA: Udal politika, eskumen eta esku-hartze eremuetan berdintasuna sustatzea

## *KAPITULUA: Pertsonen bizi-baldintzak hobetzeko politikak*

**45. artikulua. Haur, nerabe eta gazteen sustapenerako politikak**

1. Udalak, haur, nerabe eta gazteei zuzendutako jarduera eta zerbitzuetan, genero ikuspegia eta berdintasun printzipioak integratuko ditu, besteak beste, genero rol eta estereotipoen ezabapena bultzatuz. Adibidez, eskola kirolean, aisialdiko eskaintzetan, udako ekimenetan, haur liburutegian, eta abar.

2. Zumaiako Udalaren lehentasunezko helburua izango da herrian bizi diren edo herriko ikastetxeetako ikasle diren haur, nerabe eta gazteen eskubideak sustatzea genero-berdintasunaren eta neskatoen ahalduntzearen ikuspegitik.

3. Hezkidetza programa iraunkor bat bermatuko da herri mailan. Programa hori hezkuntza komunitate osoari eskainiko zaio, hezkuntza formalean eta ez formalean. Gai hauek lantzeko programak eskainiko ditu: hezkuntza afektibo-sexuala, genero-berdintasuna, indarkeria matxistaren prebentzioa eta sexu-aukera eta genero-identitatearen aniztasuna, sare sozialen bidezko harreman osasuntsuak, eta abar. Horretarako, koordinazio guneak sustatuko dira eskualde-mailan eta herri-mailan.

4. Udalak udalerriko gazteen sexu-heziketara bideratutako ekintzak eta programak bultzatuko ditu, gazteek sexualitatea era osasuntsuagoan bizi ahal izateko; sexualitate askea, estereotipo eta aurreiritzirik gabea, eta norberak bere gorputz eta sexualitatearen jabe eta arduradun bakar gisa hartutako erabakien araberakoa.

5. Berariaz zainduko da haur, nerabe eta gazteen askatasun sexualak, jazarpen sexual eta sexistei aurre hartu eta detektatzea, ordenantza honetako IV. Tituluan jasotzen den indarkeria matxistaren aurkako politikekin batera.

**46. artikulua. Sexu-aukera eta genero-identitatearen aniztasuna errespetatzea**

1. Zumaiako Udalak sexu-orientazioaren eta genero-identitatearen gaineko aniztasuna aitortzen du. Halaber, pertsonen arteko harremanak ez heterosexualak izan daitezkeela eta bestelako familia-ereduak sor daitezkeela aitortzen du. Horregatik, udalerriko herritar guztiak heterosexualak direla suposatu behar ez dela ere aitortzen du, baita nork bere genero-identitatea bere gorputzaz askatasunez kudeatu dezakeela ere. Azkenik, pertsona lesbianek, transek, queerrek, gayek, bisexualek eta intersexualek bizi dituzten berariazko diskriminazioa bizi dutela ere adierazten du, heteroarauaren parametroetatik kanpo daudelako.

2. Aurreko atalean adierazitakoa dela eta, Zumaiako Udalak honako neurri hauek bultzatuko ditu:

1. LGTBI pertsonen kontrako diskriminazioak identifikatu eta hauen egoerak hobeto ezagutzeko diagnostikoak egingo ditu Udalak. Horrela, pertsona hauen kontrako diskriminazioei aurre egin, kolektiboaren ekarpenak, historia eta memoria berreskuratu eta egoera hobetzeko neurriak hartuko ditu Udal mailako plan baten bidez.
2. Herritarrak maitasun- eta sexu-harremanetan eta genero-identitatean egon beharreko askatasunaz eta aniztasunaz sentsibilizatzeko kanpainak egitea.
3. LGTBI+ kolektiboko pertsonen arteko sareak sustatuko ditu.

**47. artikulua. Emakumeen ahalduntzerako politikak**

1. Zumaiako Udalak genero-berdintasuna sustatzeko estrategia gisa erabiliko du emakumeen ahalduntzea, historikoki bizi izan den ikusezintasuna eta gutxiespenei aurre egin, bereizkerien inguruko jabetzea sustatu, beren bizi-baldintzak hobetzeko tresnez jabetu eta espazio publikoa eskuratzeko helburuarekin.

2. Gauzak horrela, udal administrazioko eremu guztietatik emakumeen ahalduntzerako ekintza positiboak sustatuko dira, emakumeen aniztasuna eta intersekzionalitatea kontuan hartuz. Horrela, egoera zaurgarrian dauden kolektiboei zuzendutako ahalduntzerako ekimenak antolatuko ditu.

3. Zumaiako Udalak emakumeon ahalduntzea sustatzeko ekipamendu propioa sustatuko du, emakumeen antolakuntza eta partaidetzaren bidez jardungo duena. Gaur egun, ekipamendu hori Zumaiako Emakumeon\* Etxea da. Ekipamendu honen funtzionamenduaren jarraibideak GAOn argitaratu dira 2023ko abuztuaren 10ean.

**48. artikulua.** **Zaurgarritasunean dauden pertsonentzako politikak**

1. Zumaiako Gizarte Zerbitzuen arloak behar diren neurriak hartuko ditu pobrezia eta bazterkeria sozialaren feminizazioaren fenomenoari aurre egiteko, emakumeen behar espezifikoetan arreta jarriz.

2. Bestetik, programa espezifikoak diseinatuko dituzte bereizkeria anizkoitza pairatzen duten emakumeen kolektiboentzat, izan jatorria, kultura, erlijio, hizkuntza, maila sozioekonomiko, sexu orientazioa edo genero identitatea, familia eredu ez tradizionalak, desgaitasuna, adina, eta bestelakoak.

**49. artikulua. Zahartzaro duinari buruzko politikak**

1. Zumaiako Udalak adineko emakumeen ongizatea eta babes soziala zainduko du, eta adineko emakumeek bizitza politikoan, ekonomikoan, sozialean eta kulturalean parte har dezaten sustatuko du.

2. Adineko politikak diseinatzean kontuan hartuko du genero ikuspegia eta berariaz adinekoen kontrako indarkeria matxistari aurre hartu, detektatu, artatu eta erreparatzeko neurriak.

## *KAPITULUA: Ekonomia feminismotik sustatzeko politikak*

**50. artikulua. Zaintza beharren nahiz lanen aitortza**

1. Zaintza eta bizitzaren iraunkortasuna erdigunean izango dituen eredu ekonomiko eta soziala sustatuko du Zumaiako Udalak. Horretarako, ikuspegi honekin egingo da lan:

a) Ikuspegi feministak ekarritako zaintzari buruzko hausnarketek ezagutu, zabaldu eta sakontzea Zumaiako Udalerrian, gizarte sistema hobe baterako aukera eman dezakeelako. Horretarako, ikerketa eta diagnostikoak bultzatuko dira.

b) Pertsona guztien zaintzak jasotzeko eskubidea sustatzea, zaintzak jasotzen dituzten pertsonen autonomia sustatzen dela ziurtatuz, bizi-baldintza on eta desiragarrietan zaintza beharrak asetzen direla bultzatzea.

c) Zaintza ez-profesionalek zaintza-lanak egiteko orduan dituzten baldintzak erraztu eta duintzea, familiako zaintzaileen ongizatea eta eskaerak kontuan harturik, eta etxeetan zaintza-lanak modu bidezkoagoan banatzen direla sustatuz.

d) Zaintza ardurak emakumeen eta gizonen artean banatzeko ekimenak antolatzea, bai eta ekimen komunitarioak sustatzea ere.

e) Etxeko langile profesionalen eskubideak sustatzeko ekimenak martxan jartzea, bai langileei bai eta kontratatzaileei zuzenduak.

f) Zaintzeko zerbitzu publikoak sustatzea, enplegu duina eta zerbitzu desiragarria uztartuz.

g) Zaintzaileen atsedenerako programak sustatzea.

**51. artikulua. Zaintzarako zerbitzuak**

1. Zaintza bizitzaren esparru guztietan aurkitzen denez, Zumaiako Udalak ulertzen du administrazioak ezin dituela % 100ean asetu. Hala ere, egun familien eta emakumeen esku geratzen direnez zaintza ardurak maila oso desproportzionatuan, udalak Zaintza-sistema publikoa sustatuko du ahal duen heinean, esaterako, *Eguneko Zentroa, Etxez Etxeko laguntza, Haurreskola, esku-hartze psikosoziala, Itsasargi zerbitzua, Zaharren Egoitza, Zaintzaileen atsedenerako zerbitzua*.

2. Aipatutako zerbitzu eta programak udalaren bidez, mankomunitateen bidez, Aldundien bidez edota beste erakundeen bidez behar bezala emateko lan egingo du Udalak.

3. Horrez gain, zaintza proiektu komunitarioak babestuko ditu.

**52. artikulua. Jarduera ekonomikoa eta enplegua.**

1. Zumaiako Udalak konpromisoa hartzen du garapen ekonomikorako politiketan genero ikuspegia txertatzeko. Horrela, emakume eta gizonen presentzia eta ekarpena ezagutzeko ikerketak sustatuko ditu, enplegu sustapena genero-rol eta estereotiporik gabea sustatuko du eta emakumeen enplegagarritasuna bultzatuko du.

2. Halaber, harreman etengabe eta erraza izango du udalerriko enpresa eta ekonomia-jarduera garatzen laguntzen duten udalerriko eragileekin emakumeek alor horretan dituzten baldintzak hobetzeko.

3. Turismoaren bidez garapen ekonomia sustatzeko programetan berariaz zainduko du genero rol-estereotipoak ez berproduzitzeko eta berdintasuna sustatzeko.

4. Lehen sektorea bultzatzeko ekimenetan arreta berezia ezarriko dio Zumaiako Udalak emakume baserritarren egoerari, berariaz Euskal Emakume Baserritarren estatutuak jasotzen duen gisan eta emakume artisauei, beren jarduera ekonomikoak sustatuz eta bizi-baldintzak duintzeko ekimenak sustatuz.

5. Komertzio txikiek eta ostalaritzak herritarren kohesioa eta auzo-zaintza sustatzen dutela aitortzen du udalak. Era berean, kontuan izanik, jarduera hauen zaurgarritasun egoera eta jarduera horietan emakumeek duten presentzia altua, ekimen espezifikoak sustatuko dira emakumeen bizi-baldintzak hobetzeko.

**53. artikulua. Garapen ekonomiko eta sozialerako herrien arteko lankidetza**

Udalak zainduko du bera parte den mugaz gaindiko lankidetza proiektuetan genero ikuspegia eta jasangarritasunekoa kontuan har daitezen, modu koherente, integral eta zeharkakoan, proiektuen fase guztietan.

**54. artikulua. Pobreziari aurre egiteko neurriak**

Zumaiako udalak bizitza duinak bermatzeko laguntzak eta baliabideak sustatuko ditu kontuan izanik emakumeek eta haurrek bizi dituzten pobrezia egoera espezifikoak.

## *KAPITULUA: Kultura eta bizikidetza osasuntsu baterako politikak*

**55. artikulua. Kultura**

1. Zumaiako Udalak genero-ikuspegitik berrikusiko du tokiko kultur-politika, eta neurri egokiak hartuko ditu emakumeek kulturaren arloan duten presentzia eta partaidetza berdintasunean eman dadin eta genero-rol eta estereotipoei aurre egiten dioten proposamenak sustatzeko; baita artean, sorkuntzan, kulturaren sustapenean eta programazioaren bidez egiten den eskaintzan ere.

2. Udalak bere kultur-politikaren eremuan programaturiko edukietan mezu edota ikonografia matxista galaraziko du.

3. Udalak emakumeek kulturari eta arte-jarduerari eginiko ekarpena ikusarazteko neurriak hartuko ditu.

**56. artikulua. Euskararen biziberritzea**

Zumaiako Udalak sustatuko dituen euskararen biziberritzeko politiketan kontuan hartuko du sexu-genero sistemak eragindako rol eta estereotipoek izan duten lekua euskalgintzan. Horrela, euskararen biziberritzeko politiken bidez, genero berdintasuna sustatu eta emakumeak ahalduntzeko ahalegina egingo du era planifikatuan.

**57. artikulua. Jaiak eta aisialdi giroa**

1. Udalak jaietan eta aisialdian egon daitezkeen diskriminazio egoerak saihesteko neurriak hartuko ditu, genero rol eta estereotipoek baldintzatu gabekoak izan daitezela bermatuz.

2. Zumaiako Udala jaietako ekintzak eta bertan sortutako giroa udalerriko pertsona guztiek jaia gozatzeko giroa sortzeko lagungarriak izateaz arduratuko da, sexua, adina, aniztasun funtzionala, jatorria, hezkuntza-maila, egoera ekonomikoa edo sexu-aukera dela-eta pertsona batek ere ez dezan mugatua izan jaiaz gozatzeko eta ekintza guztietan parte hartzeko duen eskubidea.

3. Udalak, herriko jaiak antolatzen dituzten elkarte eta eragileekin batera, berdintasunezko eta indarkeria matxistarik gabeko jaien ildoan egingo du lan, eta herritar guztientzako jai parekideak bultzatuko ditu.

**58. artikulua. Jarduera fisikoa eta kirola**

1. Jarduera fisikoa genero ikuspegitik eta ikuspegi intersekzional batetik sustatu ahal izateko, Zumaiako Udalak, ohitura osasungarriak jendarte guztian zabaltzeko eskaintza egokitua egingo du.

2. Zumaiako Udalak kirolaren arloko eragileekin lankidetza bultzatuko du, emakumeengan kirola sustatzeko konpromisoa lortzeari begira, edozein modalitatetan, tipologiatan (amateurra, «federatua», etab.) edota adin-taldetan.

3. Udalak emakumeen eta gizonen presentzia orekatua sustatuko du, ez soilik kirolean, baizik eta kirolarekin lotutako kudeaketaren eta erabakien gaineko eremuetan ere bai (klubak, elkarteak, etab.).

4. Udalak askotariko jarduera fisikorako eskaintza bermatuko du, eta emakumeak eta gizonak sexuen arabera bereizitako ustezko gaitasunetan eta ezaugarrietan oinarrituriko kirol-jardunetan sailkatzen dituzten estereotipoak hausteko jarduerak izango ditu. Halaber, kirolaren dibertsifikazioaren alde lan egitera bultzatuko ditu tokiko gainerako kirol-eragileak.

5. Udalak genero-ikuspegia txertatuko du kirolarekin zerikusia duten araudietan, baita kirol-esparruko diru-laguntzetan eta instalazioetako zerbitzuen kontratazioan ere. Horrela, onuradunek edo esleipen-hartzaileek zerbitzua kudeatzeko eta emateko proiektuan genero ikuspegia txertatu beharko dute nahitaez, emakume eta gizonen arteko berdintasunaren printzipioa bermatu beharko dute, bai antolaketan, bai zerbitzua ematen dutenean; barne zein kanpoko informazioa eta komunikazioa kudeatzen dutenean.

**59. artikulua. Oroimen eta elkarbizitza politikak**

Udalak aitortzen du tokian tokiko oroimena dela nortasuna artikulatzen duen funtsezko elementu bat. Horregatik, kasuan kasu dagokion departamentuaren bitartez, emakumeek historian eta udalerriaren garapenean egin duten lana ikusgai jarri eta aitortua izango dela ziurtatzeko ekimenak martxan jarriko ditu eta, berariaz, tokian tokiko oroimena gorde eta hedatzeko elementuetan emakumeak ere ager daitezen bultzatuko du; hala nola, kaleetan, parkeetan, plazetan, eraikinetan, monumentuetan eta bestelako elementu sinbolikoetan, memoria historikoan, hiri-garapen berrietan, eta abar.

## *KAPITULUA: Lurralde jasangarrirako politikak*

**60. artikulua. Herri-plangintza eta tokikoa**

1. Zumaiako Udalak hirigintza feminista sustatuko du, hau da, espazioak eraldatuz herritar guztien bizitza duinak lortzea izango du helburu. Horretarako, intersekzionalitatearen ikuspuntutik, aldagai hauek kontuan izango ditu hiri-plangintzan: hurbiltasuna, bizigarritasuna, aniztasuna, autonomia eta ordezkagarritasuna.

2. Udalak hirigintza multifuntzionala sustatuko du, hirigintza zonifikatu eta monofuntzionalaren aurrean. Bestalde, lurraldearen antolamenduaren, herri-plangintzen eta zerbitzuen antolaketaren bidez, ondorengo neurri hauek hartuko ditu:

a) Udalerriko leku ez-seguruak ezabatzea eta herriko leku guztietan segurtasuna bermatzeko neurriak hartzea.

b) Berdintasunerako politikek eskatzen dituzten bateragarritasuna eta erantzunkidetasuna errazten duten zerbitzuen eta ekipamenduen kokapen estrategikoa.

c) Irisgarritasuna bermatzeko eta barrera arkitektonikoak desagerrarazteko baliabideak jartzea.

d) Ekipamenduen eta zerbitzuen ordutegien eskaintza erantzunkidetasunaren beharretara egokitzea.

e) Herritarren ongizatea sustatzeko herriaren diseinua egokitzea parke estaliak, atsedenerako lekuak, elkartzeko guneak eta antzekoak ezarriz.

2. Udalak neurri egokiak hartzea erabaki du, hirigintzako plangintza berrikusteko prozesu guztietan herritarren parte-hartzea sustatzeko, emakumeen eta erakunde feministen parte-hartzea bilatuz, parte-hartze parekidea lortzeko.

3. Era berean, bere egingo du parte hartzeko prozesu-mota horiek burutzeko ardura duen pertsonala gaitzeko, sentsibilizatzeko edota aholkuak emateko eginkizuna.

4. Zumaiako Udalak genero-ikuspegia hirigintzako plangintzan txertatzeari buruzko gogoeta eta azterketarako guneak bultzatuko ditu.

5. Era berean, herria genero ikuspegitik aztertuko du, euren diseinua eta zerbitzuak; eta herritarren segurtasuna, irisgarritasuna, osasuna eta ongizatea sustatzeko azterketan ateratako ondorioen arabera, arazoak edo gabeziak konpontzeko beharrezko neurriak hartuko ditu.

**61. artikulua. Etxebizitza**

1. Udalak aitortzen du kalitatezko etxe duin bat edukitzea pertsonen eta familien ongizaterako funtsezko behar batean oinarritutako eskubidea dela.

2. Gainera, gizon eta emakumeek etxebizitza edukitzeko eskubide berbera dutela aitortzen du, bai errentan hartuta, erosita edo jabetza lortzea ahalbidetzen duen beste modu baten bitartez.

3. Etxebizitza duina edukitzeko eskubidea berdintasunez gauzatu ahal izateko, Udalak arreta berezia jarriko du egoera ahulean dauden emakumeek beren behar espezifikoengatik izan dezaketen etxebizitza-gabeziaren egoeretan.

**62. artikulua. Mugikortasuna**

1. Zumaiako Udalak Mugikortasunaren planean genero ikuspegia txertatuko du bere atal guztietan; aurre-diagnostikoan eta planaren diseinuan, egituraketan, jarduketa ildoetan eta neurrietan.

2. Udalak emakumeen partaidetza bultzatu eta ziurtatuko du mugikortasun politiken eta garraio publikoarekin lotutako diseinuaren, plangintzaren, kudeaketaren eta erabakien arloetan, gaur egun emakumeak baitira garraio publikoaren erabiltzaile nagusiak. Horrez gain, kontuan hartuko ditu bestelako kolektibo zaurgarriak, hala nola, aniztasun funtzionala dutenak, adinduak eta gazteak, baita baliabide urriko pertsonak ere.

3. Haurren autonomia eta zaintza ardurak errazteko hainbat ekimen sustatuko ditu Udalak, hala nola, haurrak eta menpekotasun mailaren bat duten pertsonek ahalik eta autonomia handienarekin mugitu ahal izateko neurriak.

**63. artikulua. Gune seguruak**

1. Udalak, Zumaia herri segurua izan dadin, beharrezko analisi eta azterketak egingo ditu maiztasunez, emakumeentzako segurtasun gabeko guneak identifikatu eta herriaren diseinutik espazio seguruak sustatzeko.
2. Aurrekoa bermatzeko, Hirigintza departamentuak, herritarrek, eta bereziki, emakumeek identifikatutako leku ez seguruak ezabatzeko, beharrezko obrak, neurriak eta hobekuntzak gauzatuko dituzte.

**64. artikulua. Landa eremua eta auzoak**

1. Zumaiako Udalak genero ikuspegia sartuko du landa eremura zuzendutako udal politiketan, landa eremuko emakumeen behar espezifikoak kontuan hartuta. Horretarako, hainbat alderdi hartuko ditu kontuan: landa eremuko emakumeen bakardadea eta zahartzea, mugitzeko zailtasuna eta isolamendua besteak beste.

2. Sare komunitarioak eta landa eremuko emakumeen arteko harremanak sustatuko ditu Udalak, komunikazioa eta informazioa, udal zerbitzuen irisgarritasuna, kulturarako sarbidea eta abar bultzatuko ditu.

**65. artikulua. Ingurumena eta energia**

1. Zumaiako Udalak genero-ikuspegia ingurumenaren sustapenerako politika publikoetan txertatzea bultzatuko du. Hartara, emakumeen eta gizonen bizimoduekin lotutako berariazko beharrak aintzat hartuko ditu ingurumenaren gaineko politiken eta zerbitzuen garapenean.

2. Zumaiako Udalak energiaren pobrezia lantzeko politiketan kontuan hartuko du pobrezia energetikoak zelan eragiten dien emakume eta haurrei, bai eta neurri espezifikoak hartuko ditu kolektibo hauen behar espezifikoei erantzuteko.

3.- Zumaiako Udalak sustatzen dituen ingurumen- eta energia-politiketan, gizonen eta emakumeen bizimoduei lotutako behar espezifikoak hartuko dira kontuan, eta emakumeen eta gizonen parte-hartzea eta informazioa baldintza berdinetan izatea bultzatuko da.

# TITULUA: Indarkeria matxistarik gabeko bizitzak

## *KAPITULUA: Xedapen orokorrak*

**66. artikulua.Definizioa**

1. Zumaiako Udalak indarkeria matxistari aurre egiteko politikak sustatuko ditu.

2. Indarkeria matxista gisa ulertzen da emakumeen aurkako indarkeria, hau da, sexu-genero sistemaren logikan historikoki emakumeek pairatutako gutxiespenen eta diskriminazioen ondorioz eratorritako indarkeria, eta genero-sistemari erantzuten ez dioten gorputzen kontrako indarkeria.

2. Emakumeen aurkako indarkeria matxista giza eskubideen urraketa bat da. Emakume iza­teagatik emakumeen kontra baliatzen den indarkeria oro hartzen du, neska txikien, neska nerabeen, adineko emakumeen eta emakume transen kontra egiten dena barne. Horrela, neurriz kanpo eragiten dien indarkeriari aurre hartu nahi zaio, bai eremu publikoan, bai pribatuan.

4. Indarkeria matxistaz ari garenean, emakumeen aurkako indarkeria kontuan hartzeaz gain, matxismoaren indarkeria pairatzen duten haurrak, LGTBI+ kolektiboko pertsonak eta, oro har, sexu-genero sistemari kontra egin izanagatik pairatzen diren indarkeriak kontuan hartzeaz ari gara. Kontuan hartuko dira ere, indarkeria matxista jasan dutenak babesten dituzten pertsonen aurka egiten den indarkeria, bai eta haien hurbileko ingurunearen edo ingurune afektiboaren aurka egiten dena ere, bereziki seme-alaben edo beste senide batzuen aurkakoa, emakumea atsekabetzeko borondatez; indarkeria-bikarioa, esaterako.

5. Indarkeria matxistak esparru ezberdinetan eragiten du (bikote-harremanetan, familian, lan-esparruan, eskolan, gune birtualetan) eta modu ezberdinetan (psikologikoan, ekonomikoan, fisikoan, sexuzkoan...).

**67. artikulua. Jarduera-esparru orokorra eta neurrien egokitzapena**

1. Udal-politika publikoen diseinuak, departamentu guztietan eta bakoitzaren jarduera-esparruan, indarkeria matxista mota guztiak hartuko ditu kontuan, indarkeria hori zein espaziotan ematen den, nork jasotzen eta nork egiten duen kontuan hartuz.

2. Diseinu horretan, departamentu guztietan eta bakoitzaren jardueren esparruan, bestelako indarkeria-sistemikoei aurre hartzeko neurriak hartuko dira, hala nola; pertsona transen kontrako indarkeria, genero-identitate eta homosexualitatearen kontrako indarkeriak, adinekoen kontrakoak eta, batez ere, haur eta nerabeen kontrako indarkeriak.

## *KAPITULOA: Prebentzioa*

**68. artikulua. Prebentzioa eta sentsibilizazioa**

1. Zumaiako Udalak berak bakarka nahiz beste erakunde batzuekin batera, kanpainak eta ekintzak egingo ditu Zumaiako herritarrak indarkeria matxistaren larritasunaz kontzientziatzeko.

2. Udalak indarkeria matxistari aurre egiten dioten emakumeen ahalduntzea indartuko du, hori guztia Zumaiako Udaleko beste arlo batzuekin elkarlanean, hala nola Udaltzaingoarekin, Gizarte Zerbitzuekin, Hezkuntzarekin, Berdintasunarekin eta Emakumeen\* Etxearen bitartez, besteak beste.

3. Halaber, gizonezkoei zuzendutako ekintzak ere bultzatuko ditu konpromiso irmoa har dezaten indarkeria matxistaren aurka eta jarrera arduratsua har dezaten portaera matxisten aurrean.

**69. artikulua. Trebakuntza**

1. Zumaiako Udalak prestakuntza emango die bere langileei indarkeria matxistako gaietan, bereziki indarkeria hori pairatzen duten emakumeak zuzenean artatzen dituzten teknikariei eta udaltzainei, haur eta nerabeekin lan egiten duten teknikariei, baita udalaren ardurapeko bestelako langileei ere. Era berean, prestakuntza hori bera bultzatuko du indarkeria matxistaren arloan funtzioak dituzten gainontzeko arloetan.

2. Indarkeria matxistaren gaia bestelako egoera zaurgarriekin gurutzatzen denean, edota intersekzionalitatearen ikuspegitik, bestelako egoera pertsonal eta sozialekin gurutzatzen denean kontuan hartu beharreko neurriei buruzko trebakuntza sustatuko da aipatutako udal langileentzat.

3. Berdintasun sailak prestakuntza-ekitaldiak sustatuko ditu Zumaiako erakunde, elkarte eta herritarrentzat, irakasteko nola gauzatzen den indarkeria matxista, nola ezagutu daitekeen eta nola egin dakiokeen aurre. Lanketa espezifikoak egingo dira emakumeekin eta kolektibo zehatzekin. Prestakuntza hauek hainbat erakunderen bidez eskaini daitezkeenez, Berdintasun sailak komunikazioa eta koordinazioa bermatuko du Jabekuntza Eskolaren, Emakumeon\* Etxearen eta bestelako eragileen artean.

4. Berdintasun Arloak indarkeria matxista prebenitzeko programak bultzatzen jarraituko du, baita haur eta nerabeen aurkako indarkeriari aurre hartzeko programak ere udalerriko ikastetxeetan, ikasle eta irakasleei zuzenduak. Horiek zuzenean edo gaiarekin zerikusia duten beste erakunde eta entitate batzuekin koordinatuta antolatuko dira.

## 

## *III. KAPITULUA: Detekzioa, arreta, koordinazioa eta erreparazioa.*

**70. artikulua. Baliabideak, arreta, babesa eta erreparazioa**

1. Zumaiako Udalak neurri hauek bultzatuko ditu bere eskumenen barruan:

a) Bermatuko du indarkeria matxista pairatzen ari diren emakumeek arreta osoa eta pertsonalizatua jasotzen dutela, indarkeria egoeretatik sortzen diren beharrizan guztiei erantzuteko gisan, eta beren eskura jartzen direla kasu bakoitzeko inguruabar sozial edo pertsonalek eskatzen dituzten baliabide egokienak.

b) Berdintasuna bermatuko du eta ez du onartuko inolako bazterkeriarik ezein arrazoi dela medio, dela pertsonaren joera sexuala, adina, sinesmen edo ideologia, gutxiengo etniko, nazional edo linguistiko bateko kide izatea, maila ekonomikoa, aniztasun funtzionala, ezta beste ezein ezaugarri pertsonal nahi sozialengatik ere.

c) Behar diren neurriak hartuko ditu beren inguruabar pertsonal eta sozialen kausaz arreta integrala iristeko zailtasun gehiago dituztenen, hau da, indarkeria matxista pairatu dutenen eskubideak bete daitezen, bereziki aniztasun funtzionala duten emakumeek eta emakume etorkinek, edozein izanik ere beren egoera administratiboa. Lagundu egingo zaie indarkeria pairatzen duten emakumeei autonomia pertsonala lortzen eta bizimodu normaldua izaten.

d) Adingabeen interesen defentsa bermatuko da.

e) Bermatuko da azkar eta malgu arituko dela, kasuek eskatzen duten erantzuna ahalik eta azkarrena izan dadin.

f) Eginahalean saihestuko da bigarren mailako biktimizazioa, ahalik eta gehien gutxituz indarkeria matxista pairatutako emakumeek profesional eta erakundeekin dituzten harremanen ondorioz izan ditzaketen eragozpenak.

2. Zumaiako Udalak, Gizarte Zerbitzuen bidez, udalerrian indarkeria matxistari arreta emateko beharrezko baliabideak eta zerbitzuak diseinatu eta garatuko direla bermatuko du. Zerbitzu hauek eskainiko dira: harrera, informazioa ematea, deribazioa, balorazioa, orientazioa, arreta psikologikoa, laguntza juridikoa eta bide-laguntza. Bestetik, Indarkeria matxista pairatzen duten emakumeen beharrei erantzuteko eskura dauden prozesuak eta baliabideak indartuko ditu.

3. Zumaiako Udalak “Indarkeria eta tratu txarrak jasaten dituzten emakumeei lagundu eta arreta emateko erakundeen arteko jarduera-protokoloa” indarrean edukiko du uneoro, eta berrikusi, eguneratu eta hobetuko du EAEn emakumeen aurkako indarkeria matxistaren biktimei ematen zaien arreta koordinatzeko erakundeen arteko III Akordioari jarraiki.

Berdintasun sailak protokoloa sustatu eta koordinatuko du eta esku-hartzea eta arreta hobetzeko proposamenak egingo ditu. Eta indarkeria jasan duten emakumeen ahalduntze prozesua sustatzeko jarduerak eta zerbitzuak sustatu eta gauzatuko ditu.

Protokolo horretan parte hartzen duten gainerako udal arloek, hala nola Gizarte Zerbitzuek eta Udaltzaingoak, indarkeria matxistaren aurkako politiken jarraipenean, ebaluazioan eta hobekuntzan lagunduko dute.

1. Emakumeen aurkako indarkeria matxistaren detekzioa, arreta koordinazioa, babesa eta erraparaziorako ezinbesteko baliabidea dira Emakumeon\* Etxeak eta Jabetze Eskola. Horregatik, zerbitzu hauek Gizarte Zerbitzuekin eta Berdintasun sailarekin harreman zuzena eta koordinatua izango dute.

## *IV. KAPITULUA: Salaketa soziala*

**71. artikulua. Aldarri eta ekintza publikoak**

1. Zumaiako Udalak argi eta garbi agertuko du indarkeria matxistaren kontrako jarrera ordezkari politiko nahiz teknikoen bidez, izan eraso zehatzen aurrean nahiz eguneroko jardueran.

2. Zumaiako Udalak indarkeria matxistaren aurkako erantzun instituzionaleko udal-protokolo bat du indarrean, eta eguneratua izango du. Horrez gain, komunikaziorako irizpide edo pautak izango ditu aldarri publikoak egitean, izan hautetsien nahiz udal langileen adierazpenen bidez.

3. Salaketa soziala mugimendu sozialekin batera era koordinatuan egingo da, gehien bat, mugimendu feministarekin elkarlanean.

# XEDAPEN GEHIGARRIA

**Lehena.- Arauaren jarraipena eta ebaluazioa**

Zumaiako Udalak Emakumeen eta Gizonen Berdintasunerako Udal-ordenantzaren segimendua eta ebaluazio txostena egingo du Berdintasun Planaren ebaluazio urtean.

# AZKEN XEDAPENAK

**Lehena.- Udal jardueran genero ikuspegia txertatzeko neurriak.**

Udal-ordenantza GAO argitaratzen denetik urtebeteko epean, bigarren tituluan jasotzen diren udal jardueran genero ikuspegia txertatzeko neurriak benetan betetzeko helburuarekin, beharrezko prozedurak egokitu eta sortuko dira. Batez ere, udal administrazioaren zerbitzura diharduten langileen kudeaketari, genero eraginaren aurretiazko ebaluaketari buruzko prozedurari, genero-ikuspegidun aurrekontuei eta, kontratazio publiko eta dirulaguntzetan berdintasunerako klausulak txertatzeari buruzko kapituluei dagokionez.

**Bigarrena.-Argitaratu eta indarrean jartzea.**

Udal-ordenantza hau GIPUZKOAKO ALDIZKARI OFIZIALEAN argitaratzen denetik kontatzen hasita 15 egun baliodun igaro ostean sartuko da indarrean.